આપણે ત્યાં તો હજી છોકરીનો જન્મ આવકાર્ય નથી. દીકરાની આશા શિક્ષિત માતાપિતાને પણ હોય છે. છોકરાઓની સામે છોકરીઓની સંખ્યા હજી પણ ઓછી જ છે. જાતીય ભેદભાવ, હિંસા અને બળાત્કારના પ્રમાણ ઓછા નથી. વિશ્ર્વમાં પચાસ ટકા સ્ત્રીઓ હોવા છતાં એકાદ ટકા સ્ત્રી પાસે જ સંપત્તિ હશે. આજે કેટલી સ્ત્રીના નામ પર ઘર છે? ટેક્સ બચાવવા માટે પતિ, પત્નીનું નામ મૂકે તે રીતે નહીં. પણ ખરા અર્થમાં ઘરની માલકણ કેટલી? આ સવાલનો જવાબ જ કહી દેશે કે સમાન અધિકાર કેટલી સ્ત્રીઓ હજી ભોગવે છે. આપણે ત્યાં પણ સ્ત્રીઓએ સ્વતંત્રતાની લડતની સાથોસાથ સ્ત્રી અધિકારની લડતો લડી છે અને હજી પણ લડી રહી છે.